b'\n_START_ARTICLE_\nSanjajo tisti, ki preve\xc4\x8d spijo\n_START_SECTION_\nVsebina\n_START_PARAGRAPH_\nRoman se dogaja v zakotni vasici med slovenskimi gozdovi. Je dokaj neobi\xc4\x8dajna zgodba o mladih posameznikih z nadnaravnimi sposobnostmi, ki lahko brskajo ljudem po spominu, se naselijo v tuje mo\xc5\xbegane, berejo misli in celo lebdijo. Zaradi teh svojih sposobnosti so se mladeni\xc4\x8di zna\xc5\xa1li v ustanovi, ki naj bi jih razre\xc5\xa1ila nadnaravnosti in jih s tem pripravila na vrnitev v normalno \xc5\xbeivljenje, kjer se ne bodo ve\xc4\x8d razlikovali od ostalih. V ustanovi so sami fantje, spremljamo pa zgodbo brezimenskega glavnega junaka, ki ima prav tako kot ostali kar obse\xc5\xbeen kriminalni dosje. Ubil je svojega najbolj\xc5\xa1ega prijatelja Antona in le-ta sedaj \xc5\xbeivi v njegovi glavi. Zaradi svojih sposobnosti branja misli in videnja v prihodnost pa je vedno imel te\xc5\xbeave, saj ga ravno zaradi tega ljudje dojemajo kot kroni\xc4\x8dnega la\xc5\xbenivca. Spoznamo tudi druge osebe ustanove in njihove zgodbe: upravnika ustanove Jonatana in njegovega sina Denisa, mladeni\xc4\x8de Viktorja, Klipana, Hi\xc5\xa1nika, Koman\xc4\x8da in Poeta. A junaki, ki v ustanovi \xc5\xbeivijo prisilno, se kmalu odlo\xc4\x8dijo ukrepati in snujejo pobeg. Konec zgodbe je dokaj nenavaden in nepri\xc4\x8dakovan.\n_START_SECTION_\nZbirka\n_START_PARAGRAPH_\nRoman je iz\xc5\xa1el v knji\xc5\xbeni zbirki Beletrina pri \xc5\xa0tudentski zalo\xc5\xbebi.\n_START_SECTION_\nOcene in nagrade\n_START_PARAGRAPH_\nAvtor je bil leta 2004 za svojo prvo zbirko kratkih zgodb z naslovom Vevericam ni\xc4\x8d ne uide nominiran za najbolj\xc5\xa1i literarni prvenec. Zanjo je eno leto kasneje dobil tudi nagrado zlata ptica liberalne akademije in leta 2006 nagrado za najbolj\xc5\xa1o zbirko kratke proze, Dnevnikovo fabulo. Leta 2006, ko je izdal roman Camera obscura, je bil tudi nominiran za nagrado kresnik za najbolj\xc5\xa1i roman.\n_START_SECTION_\nIzdaje in prevodi\n_START_PARAGRAPH_\nPrva slovenska izdaja knjige iz leta 2007 (COBISS)'